LT Europos Sąjungos oficialusis leidinys L 100/10

KOMISIJOS REGLAMENTAS (ES) 2015/603

2015 m. balandžio 13 d.

kuriuo dėl didžiausios leidžiamosios 2-naftiloksiacto rūgšties, acetochloro, chlorpikrino, diflufenikano, flurprimidolo, flutolanilo ir spinozado liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) Reglamento (EB) Nr. 396/2005 III priedo A dalyje nustatyta didžiausia leidžiamoji acetochloro, chlorpikrino, diflufenikano, flurprimidolo, flutolanilo ir spinozado liekanų koncentracija (toliau – DLK). 2-naftiloksiacto rūgšties DLK Reglamente (EB) Nr. 396/2005 nenustatyta ir, kadangi ši veiklioji medžiaga neįtraukta į to reglamento IV priedą, jai taikoma to reglamento 18 straipsnio 1 dalies b punkte nustatyta 0,01 mg/kg numatytoji vertė;

(2) 2-naftiloksiacto rūgšties neįtraukimas į Direktyvos 91/414/EEB I priedą numatytas Komisijos įgyvendinimo reglamente (ES) Nr. 1127/2011 (2). Panaikintos visos galiojančios augalų apsaugos produktų, kuriuose yra veikliosios medžiagos 2-naftiloksiacto rūgšties, registracijos. Todėl tikslinga nustatyti tokią DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(3) acetochloro neįtraukimas į Direktyvos 91/414/EEB I priedą numatytas Komisijos įgyvendinimo reglamente (ES) Nr. 1372/2011 (3). Panaikintos visos galiojančios augalų apsaugos produktų, kuriuose yra veikliosios medžiagos acetochloro, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu III priede nustatyta šios veikliosios medžiagos DLK turėtų būti išbraukta;

(4) chlorpikrino neįtraukimas į Direktyvos 91/414/EEB I priedą numatytas Komisijos įgyvendinimo reglamente (ES) Nr. 1381/2011 (4). Panaikintos visos galiojančios augalų apsaugos produktų, kuriuose yra veikliosios medžiagos chlorpikrino, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu III priede nustatyta šios veikliosios medžiagos DLK turėtų būti išbraukta;

(5) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos diflufenikano DLK (5). Ji rekomendavo sumažinti valgomosioms alyvuogėms, miežių grūdams, avižų grūdams, rugių grūdams ir kviečių grūdams nustatytą DLK. Kito produkto atveju ji rekomendavo palikti esamą DLK. Ji padarė išvadą, kad trūksta tam tikros informacijos apie citrusiniams vaisiams, migdolams, graikiniams riešutams, sėklavaisiams, kaulavaisiams, valgomosioms vynuogėms, vynuogėms vynui gaminti, kiviams, galvijų raumenims, riebalams, kepenims ir inkstams, avių raumenims, riebalams, kepenims ir inkstams, ožkų raumenims, riebalams, kepenims ir inkstams bei galvijų, avių ir ožkų pienui nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad nėra informacijos apie braškėms (žemuogėms), uogoms, augančioms ant dvimečių ūglių, kitiems smulkiems vaisiams ir uogoms, žirniams (su ankštimis), žirniams (be ankščių), žirniams (džiovintiems) ir sorų grūdams nustatytą DLK ir kad rizikos valdytojai turi papildomai apsvarstyti šį atvejį. Todėl turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(6) flurprimidolo neįtraukimas į Direktyvos 91/414/EEB I priedą numatytas Komisijos įgyvendinimo sprendime 2011/328/ES (6). Panaikintos visos galiojančios augalų apsaugos produktų, kuriuose yra veikliosios medžiagos flurprimidolo, registracijos. Todėl pagal Reglamento (EB) Nr. 396/2005 17 straipsnį kartu su to paties reglamento 14 straipsnio 1 dalies a punktu III priede nustatyta šios veikliosios medžiagos DLK turėtų būti išbraukta;

(7) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos flutolanilo DLK (7). Ji pasiūlė pakeisti liekanų apibrėžtį. Ji rekomendavo sumažinti bulvėms nustatytą DLK. Kito produkto atveju ji rekomendavo palikti esamą DLK. Ji padarė išvadą, kad trūksta tam tikros informacijos apie paprikoms, pupelėms (šviežioms, su ankštimis), artišokams, kiaulių raumenims, riebalams, kepenims ir inkstams, galvijų raumenims, riebalams, kepenims ir inkstams, avių raumenims, riebalams, kepenims ir inkstams, ožkų raumenims, riebalams, kepenims ir inkstams, naminių paukščių raumenims, riebalams ir kepenims, galvijų, avių ir ožkų pienui bei paukščių kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(8) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos spinozado DLK (8). Ji rekomendavo sumažinti migdolams, bertoletijoms, anakardžiams, kaštainiams, kokosams, lazdyno riešutams, makadamijoms, karijoms, pinijoms, pistacijoms, graikiniams riešutams, obuoliams, kriaušėms, svarainiams, šliandroms, lokvoms, abrikosams, vyšnioms, persikams, slyvoms, kiviams, česnakams, svogūnams, smulkiesiems svogūnams, pomidorams, baklažanams, agurkams, pupelėms (šviežioms, su ankštimis), žirniams (šviežiems, su ankštimis) ir porams nustatytą DLK. Kitų produktų atveju ji rekomendavo palikti arba padidinti esamą DLK. Ji padarė išvadą, kad trūksta tam tikros informacijos apie žiedinėms kopūstinėms daržovėms, špinatams, artišokams, javų grūdams, naminių paukščių raumenims, riebalams ir kepenims bei paukščių kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiems produktams turėtų būti nustatyta šiuo metu taikomo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad nėra informacijos apie griežčiams ir ropėms nustatytą DLK ir kad rizikos valdytojai turi papildomai apsvarstyti šį atvejį. Todėl turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte. Tarnyba, pateikusi pirmame sakinyje nurodytą nuomonę dėl gervuogių, aviečių, kitų smulkių vaisių ir uogų, salierų, pankolių, kiaulių raumenų ir kepenų, galvijų raumenų, avių raumenų, riebalų ir kepenų, ožkų raumenų, riebalų ir kepenų bei naminių paukščių raumenų, vėliau pateikė dar kelias nuomones dėl DLK (9) (10) (11). Tikslinga atsižvelgti į minėtas nuomones. Tarnybai pateikus pirmame sakinyje nurodytą nuomonę dėl medžių riešutų, paprastųjų gervuogių, valgomųjų pasiflorų ir svogūnlaiškių, Komisijos reglamentu (ES) Nr. 293/2013 (12) Maisto kodekse nustatyta DLK (CXL) buvo įtraukta kaip DLK Reglamente (EB) Nr. 396/2005. Tikslinga atsižvelgti į šią DLK;

(9) dėl augalinių ir gyvūninių produktų, apie kurių atitinkamas registracijas ar leidžiamą importo nuokrypį nepranešta Sąjungos lygiu ir kurių CXL nepateikta, Tarnyba padarė išvadą, kad rizikos valdytojai turi papildomai apsvarstyti šį atvejį. Atsižvelgiant į dabartines mokslines ir technines žinias, šiems produktams turėtų būti nustatyta tokia DLK, kuri atitiktų konkrečią nustatymo ribą arba numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(10) Komisija konsultavosi su Europos Sąjungos etaloninėmis laboratorijomis dėl pesticidų liekanų ir būtinybės pakoreguoti tam tikras nustatymo ribas. Šios laboratorijos padarė išvadą, kad dėl su tam tikrais produktais susijusios technikos raidos reikia nustatyti konkrečias nustatymo ribas;

(11) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(12) todėl Reglamentas (EB) Nr. 396/2005 turėtų būti atitinkamai iš dalies pakeistas;

(13) kad produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(14) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(15) dėl naujos DLK per Pasaulio prekybos organizaciją konsultuotasi su Sąjungos prekybos partneriais ir atsižvelgta į jų pastabas;

(16) šiame reglamente numatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2015 m. gruodžio 7 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2015 m. gruodžio 7 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. balandžio 13 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) 2011 m. lapkričio 7 d. Komisijos įgyvendinimo reglamentas (ES) Nr. 1127/2011, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga 2-naftiloksiacto rūgštis (OL L 289, 2011 11 8, p. 26).

(3) 2011 m. gruodžio 21 d. Komisijos įgyvendinimo reglamentas (ES) Nr. 1372/2011, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga acetochloras ir iš dalies keičiamas Komisijos sprendimas 2008/934/EB (OL L 341, 2011 12 22, p. 45).

(4) 2011 m. gruodžio 22 d. Komisijos įgyvendinimo reglamentas (ES) Nr. 1381/2011, kuriuo, remiantis Europos Parlamento ir Tarybos reglamentu (EB) Nr. 1107/2009 dėl augalų apsaugos produktų pateikimo į rinką, nepatvirtinama veiklioji medžiaga chlorpikrinas ir iš dalies keičiamas Sprendimas 2008/934/EB (OL L 343, 2011 12 23, p. 26).

(5) European Food SAFEty Authority; Review of the existing maximum residue levels (MRLs) for diflufenican according to Article 12 of Regulation (EC) No 396/2005. EFSA Journal 2013;11(6):3281. [42 p.].

(6) 2011 m. birželio 1 d. Komisijos įgyvendinimo sprendimas 2011/328/ES dėl flurprimidolio neįtraukimo į Tarybos direktyvos 91/414/EEB I priedą (OL L 153, 2011 6 11, p. 192).

(7) European Food SAFEty Authority; Review of the existing maximum residue levels (MRLs) for flutolanil according to Article 12 of Regulation (EC) No 396/2005. EFSA Journal 2013;11(9):3360. [44 p.].

(8) European Food SAFEty Authority; Review of the existing maximum residue levels (MRLs) for spinosad according to Article 12 of Regulation (EC) No 396/2005. EFSA Journal 2012;10(3):2630. [89 p.].

(9) European Food SAFEty Authority; Modification of the existing MRLs for spinosad in small fruits and berries and several commodities of animal origin. EFSA Journal 2013; 11(11):3447. [27 p.].

(10) European Food SAFEty Authority; Modification of the existing MRLs for spinosad in raspberries. EFSA Journal 2012; 10(5):2751. [26 p.].

(11) European Food SAFEty Authority; Modification of the existing MRLs for spinosad in celery, fennel, raspberries and blackberries. EFSA Journal 2012;10(6):2770. [27 p.].

(12) 2013 m. kovo 20 d. Komisijos reglamentas (ES) Nr. 293/2013, kuriuo dėl didžiausios leidžiamosios emamektino benzoato, etofenprokso, etoksazolio, flutriafolo, glifosato, fosmeto, piraklostrobino, spinosado ir spirotetramato likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 96, 2013 4 5, p. 1).